Ștefan Radu revine! Anunțul făcut de presa din Italia
Ștefan Radu (37 de ani) s-a retras la finele sezonului precedent, după ce a evoluat timp de 15 ani pentru Lazio, pentru care a stabilit un record de prezențe.
La începutul acestui sezon s-a vorbit despre faptul că Radu ar putea primi un rol în cadrul clubului. Fostul fundaș a fost dorit chiar și de Dinamo, în perioada petrecută de Vlad Iacob ca administrator special la echipă, dar lucrurile nu s-au concretizat.
Ștefan Radu, gata de revenire!
Acum, presa din Italia anunță că "Boss", așa cum era poreclit de fanii lui Lazio, este gata să revină la gruparea biancocelestă.
Publicația lalaziosiamonoi.it scrie că șefii clubului au vrut să-i ofere lui Senad Lulic rolul de coordonator al Centrului de Copii și Juniori al lui Lazio, doar că bosniacul, și el fost mare jucător al echipei, nu este tentat de această provocare.
În schimb, fostul mijlocaș a indicat alte două variante: Miroslav Klose și Ștefan Radu. Sursa citată, care citează Il Messaggero, scrie că românul este gata să poarte din nou o discuție cu șefii lui Lazio în luna iunie. După retragere, fostul internațional român și-a luat un an "de pauză".
Recordurile lui Ștefan Radu la Lazio
Ajuns de la Dinamo, cu care a câștigat titlul în 2007, la Lazio în ianuarie 2008, Ștefan Radu a devenit "Boss" la clubul italian: românul este fotbalistul cu cele mai multe meciuri la Lazio (426) și cu cele mai multe apariții în Serie A pentru "Biancocelesti" (348).
În plus, fundașul a strâns și 6 trofee pe "Stadio Olimpico": 3 Cupe ale Italiei (2009, 2013, 2019) și 3 Supercupe (2009, 2017, 2019).
În sezonul trecut, veteranul care a renunțat la naționala României încă de acum un deceniu a fost folosit în doar trei meciuri: două în Europa League și unul în Serie A.
Senad Lulic: "Dacă treci examenul lui Ștefan Radu la Lazio, ești bine"
Cu Senad Lulic (38 de ani), Radu a fost coleg vreme de zece ani la Lazio. Bosniacul cu cetățenie elvețiană, retras în 2021, a spus într-un interviu acordat recent că fostul internațional român este cel mai important fotbalist din istoria grupării biancoceleste.
"Cel mai important fotbalist din istoria lui Lazio e Radu. Am petrecut zece ani la Lazio împreună. Am devenit prieteni buni și suntem și acum.
Așa cum a spus și Parolo acum ceva timp: dacă treci de examenul lui Ștefan Radu la Lazio, ești bine. În final, am trecut examenul (n.r. - râde)", a spus Senad Lulic, într-un interviu acordat pentru DAZN.
Urmăriți SPORT.RO și pe Google News